O'zbekiston mahsulotlariga AQShda xaridor bormi? 
2017-yilning kuzida Prezident Shavkat Mirziyoyev Nyu-Yorkka safar qilib, AQSh biznes doiralari bilan muloqot qilganida bu shaharda savdo uyi ochishga ham qaror qilingan edi.
NYU-YORK — Mana endi bu yerda O’zbekistonda ishlab chiqarilgan turli antiqa tovarlarga ham joy bor, deydi biz bilan gaplashgan amerikalik tadbirkor. Tomas Skafatti O’zbekiston biznes ahli bilan sheriklikni yo’lga qo’yar ekan umidga to’la. Biz yaqinda uning galereyasiga borib, hozirda namoyishda turgan mahsulotlar bilan tanishdik. O’zbekistondan kelgan mollar endi yoyiladi, deydi u. Hozirda saytga joylanmoqda. Bugungi zamonda savdo asosan global tarmoqda. Lekin katta ko’lamda sotib olmoqchi bo’lgan xaridor hali ham ko’rgazmani o’zi kelib ko’rishni istaydi, tovarlarni qo’lida ushlab ko’rishni, his qilishni xohlaydi, deya tushunturadi Skafati. Xo’sh, amerikalik tadbirkor O’zbekistonning nimasiga qiziqib qolgan? Kulolchilik va chinni mahsulotlariga, deya javob beradi biznesmen. O’zbekiston ishlab chiqaruvchilari, tabiiyki, o’z gazlama, quruq meva, shirinliklar va boshqa tovarlarga Amerika bozorida talab kengayadi degan umidda. Global bozorda hammaga joy bor, deydi tijoratchi. Xaridor yangicha, antiqa, noyob narsalarga o’ch. O’zbekiston ko’pchilik uchun ochilmagan dunyo. Hunarmandchilik mahsulotlari, xususan qo’lda ishlangan tovar madaniy namuna ekani bilan ajralib turadi. Bozorda yaxshi ketadi. O’zbekistonni kashf etayotgan bu biznesmen ishlab chiqarish sanoatini o’rganar ekan, respublika uchun imkoniyatlar keng, deydi. Lekin qattiq mehnat qilishga to’g’ri keladi. Yangi marketing rejasi tuzish kerak, izlanish kerak, aloqa chuqurlashishi va kengayishi kerak. Amerikada mahsulotlar ko’rgazmalari tinimsiz o’tkaziladi, biri ochilib, biri yopiladi. Ularning har biri o’ziga xos yirik xaridorlarni jalb etadi. O’zbekiston mollari bu shoularda ko’rsatila boshlasa, bu tadbirkor nazarida, mamlakat uchun yangidan yangi bozorlar ochilishi tayin. Skafatining Nyu-York yuragidagi ko’rgazmasida jahonning turli burchaklaridan olib kelingan namunalarni ko’rasiz. Osiyoning bu chetidan bu chetigacha, Yevropa, Lotin Amerikasi, Afrika va arab davlatlaridan keltirilgan mollar. Ular orasida Markaziy Osiyodan hech kimning mahsuloti ko’rinmaydi, hozircha. Birinchi bo’lib, O’zbekiston tovarlari chiqsa ajabmas. “O’zbekiston keramika mahsulotlariga qiziqish katta. Qo’lda bezatilgan idishlarni olishga shoshayotganlar bor. Ular nafaqat o’zbekona naqshlar balki boshqa madaniyatlarga xos manzara va shakllarni ham chizib mahsulot ishlab chiqarsa, bozor bor. Ranglar, uslub va texnik jihatlari... G’aroyib”, - deydi tijoratchi. Amerika bozorida chinni asosan Xitoydan, shuningdek Shimoliy Afrika va Yevropadan ham talay. Tomas Skafati deydiki, O’zbekiston keramikasi ular bilan raqobatlasha oladi. Turkiya mahsulotlarining AQShda bozori chaqqon, O’zbekistonniki ularga o’xshash ekan, deydi tadbirkor, sifati talabga javob bersa, biznes yomon bo’lmaydi. Meksika, Vyetnam, AQSh va Hindiston tovarlari hozirda bozorning katta qismini tashkil etadi. Skafati O’zbekiston bilan oddiy do’konda, mahsulotlarga qarab qiziqib qolganini aytadi. Hamkorlikni rivojlantirish uchun albatta vaqt kerak, qolaversa ishonch. Nyu-Yorkda azaldan mahsulot ko’rsatib keladigan bu biznesmen O’zbekiston bilan yaqindan ishlashga hoziru nozir. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.